Na osnovu člana 51 stav 2 Zakona o zaštiti kulturnih dobara ("Službeni list CG", broj 49/10), Ministarstvo kulture, donijelo je

**PRAVILNIK**

**O OBRASCU, SADRŽINI I NAČINU VOĐENJA EVIDENCIJE O PRODAJI ANTIKVITETA I UMJETNINA**

**("Sl. list Crne Gore", br. 48/13 od 14.10.2013)**

**Predmet**

**Član 1**

Ovim pravilnikom propisuje se obrazac, sadržina i način vođenja evidencije o prodaji antikviteta i umjetnina, koju vode prodavac, odnosno posrednik u prodaji antikviteta i umjetnina.

**Rodna senzitivnost**

**Član 2**

Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

**Obrazac i sadržina evidencije o prodaji antikviteta i umjetnina**

**Član 3**

Evidencije o prodaji antikviteta i umjetnina sadrže:

1) podatke fizičkog ili pravnog lica od koga je nabavljen antikvitet i/ili umjetnina (ime, prezime, adresa, broj lične karte ili pasoša fizičkog lica, odnosno naziv, sjedište i PIB pravnog lica);

2) podatke o pravu svojine prethodnog vlasnika antikviteta i/ili umjetnine ( kupoprodajni ugovor ili izjava o vlasništvu ovjereni od strane suda ili notara, sa opisom antikviteta i umjetnine: vrsta, naziv, autor odnosno stvaralac, godina ili period izrade materijala i tehnika izrade, dimenzije/mjere, fotografija);

3) kupoprodajna cijena sa iskazanim PDV-om;

4) podatke o kupcu (ime, prezime, adresa, broj lične karte ili pasoša fizičkog lica, odnosno naziv, sjedište i PIB pravnog lica);

5) broj zaključenog kupoprodajnog ugovora ovjerenog od strane suda ili u formi notarskog zapisa ili dokaz o načinu prodaje.

Evidencije iz stava 1 ovog člana vode se na obrascu koji je sastavni dio ovog pravilnika.

**Način vođenja evidencije o porijeklu antikviteta i umjetnina**

**Član 4**

Evidencije iz člana 3 ovog pravilnika vode se u elektronskoj i analognoj formi.

Podaci upisani u analognoj formi ne smiju se brisati niti ispravljati, izuzetno, manje greške se ispravljaju precrtavanjem kosom crvenom linijom.

Za svaki upis pravi se ispis na posebnim listovima, koji se ovjeravaju potpisom i pečatom prodavca, odnosno posrednika u prodaji.

Listovi iz stava 3 ovog člana povezuju se u knjigu sa tvrdim povezom u A4 formatu, najviše do 500 stranica.

Povezivanje se radi godišnje ili periodično zavisno od broja listova i njihovog obima.

**Stupanje na snagu**

Ovaj pravilnik stupa na snagu osmog dana od dana objavljivanja u “Službenom listu Crne Gore”.

Broj: 01-2489

Podgorica, 8. oktobra 2013. godine

Ministar,

prof. Branislav Mićunović, s.r.